Wasili mituruti punapa panêdhanipun para bajag wau saha lajêng mapan lênggah ing sandhinging meja papan lênggahanipun nêdha para bajag wau. Ing sakala punika Wasili saandhahanipun lajêng sami kasêgah anggur, ingkang didipundipun. wadhahi ing gêlas agêng, saha isinipun botên kirang saking saèmbèr. Wasili enggal-enggal nyandhak gêlas anggur wau mawi tangan satunggal, katênggak sapisan têlas, sasampunipun gêlas lajêng kaglèthakakên wontên ing meja. Para bajag sami gumun sadaya, saha sangêt angaosi dhatêng kêkiyatanipun minum Wasili wau, awit mênggahing para bajag, ngombe anggur satêngah èmbèr kemawon sampun rumaos botên kiyat. Sasampunipun Wasili tuwin andhahanipun sadaya rampung anggènipun ngombe tuwin nêdha, lajêng wangsul dhatêng ing baitanipun, kanthi dipun tut wingking dening bajag sawatawis. Ingkang sami ambêkta pisungsungipun para kêpalaning bajag. Kajawi punika Wasili dipun bêktani juru pitêdah margi ingkang sampun apal sangêt marginipun saking ngriku dhatêng Yurisalim. Juru pitêdah margi wau botên namung gadhah kasagêdan ingkang makatên punika kemawon, nanging ugi anggadhahi watak kêndêl lan prawira, dados manawi sawanci-wanci wontên baya pakèwêd, inggih botên badhe nguciwani. Sasampunipun Wasili saandhahanipun sami minggah ing baita, baita lajêng enggal kalampahakên nuju dhatêng samodra Kaspi.